Franjevački samostan
sv. Frane u Zadru
Trg sv. Frane 1 23 000 ZADAR Tel. 023/ 250-468 Fax: 023/ 254-349
WEB STRANICA: www.svetifrane.org
Osoblje samostana: fra Josip Sopta, provincijal,
fra Drago Ljevar, gvardijan 098 337 001 ili e-mail: drago.ljevar@si.t-com.hr
fra Diego Deklić tajnik provincije, vikar, ekonom, tel. 254-348
i fra Tomislav Ćurić knjižničar
Zadar, 3. travnja 2011.

13(68)2011.

Evanđelje Iv 9,1 6-9.13-17.34-38 (kraća verzija)
Ode, umije se pa se vrati gledajući.
U ono vrijeme: Isus prolazeći ugleda čovjeka slijepa od rođenja. I pljune na zemlju te od pljuvačke načini kal pa mu kalom premaza oči. I reče mu: »Idi, operi se u kupalištu Siloamu!« – što znači »Poslanik.« Onaj ode, umije se pa se vrati gledajući. Susjedi i oni koji su ga prije viđali kao prosjaka govorili su: »Nije li to onaj koji je sjedio i prosio?« Jedni su govorili: »On je.« Drugi opet: »Nije, nego mu je sličan.« On je sam tvrdio: »Da, ja sam!«Tada odvedoše toga bivšeg slijepca farizejima. A toga dana kad Isus načini kal i otvori njegove oči, bijaše subota. Farizeji ga počeše iznova ispitivati kako je progledao. On im reče: »Stavio mi kal na oči i ja se oprah – i evo vidim.« Nato neki između farizeja rekoše: »Nije taj čovjek od Boga: ne pazi na subotu.« Drugi su pak govorili: »A kako bi jedan grešnik mogao činiti takva znamenja?« I nastade među njima podvojenost. Zatim ponovno upitaju slijepca: »A što ti kažeš o njemu? Otvorio ti je oči!« On odgovori: »Prorok je!« Odgovore mu: »Sav si se u grijesima rodio, i ti nas da učiš?« I izbaciše ga. Dočuo Isus da su onoga izbacili pa ga nađe i reče mu: »Ti vjeruješ u Sina Čovječjega?« On odgovori: »A tko je taj, Gospodine, da vjerujem u njega?« Reče mu Isus: »Vidio si ga! To je onaj koji govori s tobom!« A on reče: »Vjerujem, Gospodine!« I baci se ničice preda nj.
Riječ Gospodnja.

Isus svjetlo svijeta
Prošle nedjelje se radilo o vodi, o vjeri u Isusa Krista kao izvoru života koji našu čežnju taži. Danas je tema svjetlo.
Ozdravljenje slijepca od rođenja - kako Ivan to prikazuje - treba nam svratiti pažnju: Isus je svjetlo svijeta, on je došao da nam daruje svjetlo, da nam otvori oči. Mi bismo trebali moći vidjeti dublje, vidjeti u pravom smislu, gledati u vjeri, u svjetlu vjere postati svjetlo jedni za druge.
Isus ozdravlja slijepca. Ali on otvara oči i onima koji okolo stoje. DM

ČOVJEČE, OTVORI OČI (Iv 9,1-41)
Svi imamo otvorene oči i uši, a opet niti čujemo niti vidimo. I to je najveći problem. Nije nikakav problem za čovječanstvo što netko ne bi imao fizički sluh i vid. Problem je sljepoća i gluhoća kod onih koji imaju zdrave oči i uši. Za ovakvu gluhoću i sljepilo nitko od naše okoline nije odgovoran. Očito je iz Evanđelja da je fizičko sljepilo samo slika za duhovno sljepilo i duhovnu gluhoću. Za naše sljepilo i gluhoću sami smo odgovorni. Toj gluhoći i sljepoći vrlo je teško pronaći lijek.
Prvi korak – najbitniji jest da svatko od nas shvati da je u izvjesnoj mjeri slijep i gluh. Kolike i kolike ljude mi ne primjećujemo i ne čujemo? Nitko nas i ne poučava kako slušati i kako gledati. I to se događa prema našoj naravi. A tek oplemenjena narav otvara se istinskom gledanju i slušanju. Zato nije čudno da se kroz povijest često ponavlja da slijepi vode slijepe, gluhi gluhe. I čemu se čuditi da nam se sadašnjost ovako događa kako se događa.
Možda bi se moglo govoriti o duhovnoj sljepoći i o duhovnom progledaju. Oni koji su progledali za druge izgledaju 'nenormalni' ili nekako kao da gledaju na stvarnost sasvim drukčije. U ovome se i razlikuju religiozni (istinski) od drugih ljudi. A vjera je prema Bibliji progledanje. Vjera je novo svjetlo i nova melodija. Iz nje se posebno gleda na cijeli svijet. U ovome svijetu, a i drukčije gledanje na svijet. Dok se ne progleda i ne presluša normalno je da se hoda pomoću pomagala i drugih ljudi. Tako neki ostaju slijepi i gluhi iako su u Crkvi. I čim izgube pomagala oni više ne vjeruju niti se ponašaju prema vjeri.
O ovome bi trebalo malo više promišljati. Jer pitanje je da li ljudi kroz naše tumačenje Evanđelja progledaju i otvore uši? Neki trajno odgajaju kako se snaći kao slijep i gluh u svijetu. To je zavođenje ljudi. To je zadržavanje ljudi i zatvorenom svijetu i zatvorenim ljudskim odnosima. "Vi ste u svijetu,ali niste od ovog svijeta" (Isus). Isus je pokazao kako se ozdravlja od sljepoće i gluhoće. Isto tako trebali bi kršćani, Isusovi nasljednici biti ti koji pomažu drugima da progledaju. Ljubav i povjerenje otvaraju oči i uši. Dobrota i ljubav su lijek i liječnik. Poljubac je nekada jači od svih riječi. Rukovanje i milovanje su također svijetlo i riječ.
Poljubac je također govor koji prenosi ono što označava. On ne neke vrste 'sakrament'. Prema tome, najbitnije je postati svjestan svoje sljepoće. To je početak progledanja. Nažalost, vrlo često što ljudi duševno slijepi obmanjuju se da vide realnije, pragmatičnije ovaj svijet. Tako je uvijek bilo. To je povijest ljudskog roda. radi duševnog sljepila, kaže sv. Augustin, događaju se sva zla i svi promašaji. Nesreća ima svoje mjesto također u sljepilu.
Da li bi se prevelika subjektivnost mogla svrstati u neku vrstu sljepila? Osobito kad se radi o porocima mi ih vrlo teško zapažamo na sebi, dok ih zapažamo kod drugih. Isto tako vrline ne uočavamo lagano kod drugih kao što ih prenaglašeno vidimo kod sebe. Evo sve su to naša slijepila. Korizma je pročišćenje srca i tijela, a time se čovjek prosvjetljuje. Da, nama je potrebno čišćenje duševno i tjelesno.
Dosta je toga u nama i na nama na što smo se navikli. Sve nas to zatrpava. Dosta toga je suvišnoga u nama što nam smeta da sebe vidimo u dubini. Dapače, ima nekih koji skoro vole da ne vide sami sebe u dubini. Straše se sami sebe. Zar svi veliki ljudi, veliki osnivači religija ne govore o svojem prosvjetljenju? Svi su oni doživjeli taj čas i s prosvjetljenjem nastala je promjena njihovog života. Prosvjetljenje mijenja čovjeka u dubini i na vanjštini.
Životno prosvjetljenje ima sasvim drugo značenje od racionalističkog prosvjetiteljstva. Religiozno prosvjetljenje vodi prema mističnoj svijesti i mističnom doživljaju. Sv. Augustin nas poziva: "Naučimo željeti Boga... Naučimo se pripraviti kako ga se može vidjeti. Blaženi čista srca: oni će gledati Boga."
To je uvijek milost (dar) Božja. Da bi ju se molilo i prihvatilo potrebno je s naše strane osjetiti potrebu i osloboditi 'pritok' u našu dubinu.
Marjan Jurčević

4. korizmena nedjelja godine A (Iv 9,1.6-9,13-17.34-38)
Popričesna meditacija
“Probudi se, ti što spavaš, ustani od mrtvih i zasvjetlit će ti Krist.” (Ef 5,14)
Gospodine! Došao si kao svjetlost svijeta. Svijet je u tami; čovjek je u mraku. Ti pak želiš svakog čovjeka i čitav svijet osvjetliti: da svaki koji vjeruje hodi u svjetlosti.
U današnjem evanđelju nailaziš na čovjeka koji nikada u svom životu nije vidio svjetlost dana i ljepotu prirode. Učimo da je trpljenje dio života i može biti blagoslovnim križem.
A mene oslobodi od sljepoće duše, od mraka srca. Danas Te molim: Upali u meni svjetlo da bih i ja po Tebi drugima svjetlio Tvoju svjetlost. Priredio: Dario Miletić

Pozivamo Vas dragi vjernici da pomognete akciju naših mladih koji u klaustru imaju svoj štand na kojemu možete uzeti razne suvenire koje su sami izradili predvođeni s. Laudom. Dobivena sredstva idu z školovanje djece u Misiji Kimbulu koju vodi naš fra Ilija Barišić.
Unaprijed hvala. Fra Drago

Jučer se javio fra Ilija
From: ilija barisic
To: Fra Drago Ljevar
Sent: Saturday, April 02, 2011 9:59 AM
Dragi Fra Drago, Mir i Dobro!
Malo korizmeni pastoralni program...ponajviše tehnika zakazala...već par tjedana nije bili veze...možda Gadafi potrgao satelitske veze...
Vaša Misija ljubavi se nastavlja...Kumstva...To je zaista Providonosno...HVALA!
Tražite još 5 Kumčadi osnovne škole. Momentano mi se čini da bi bilo bolje sačekati Rujan-početak nove školske godine...Naime mi smo već u Trećem Tromjesječju školske godine... Ali ako vi mislite da Kumovi ne mogu čekati...mi će mo poslati imena djece koji su sigurno morali platiti dva Tromjesečja.
Očekujem Vaš odgovor i prijedlog.
Pozdravlja odani Fra Ilija
Kako vidite akcija se nastavlja. Hvala svima fra Drago

SATNICA * OBAVIJESTI * SATNICA * OBAVIJESTI * SATNICA
Sveta ispovijed radnim danom od 8 do 11 i od 17,30 do 18,30 sati
Nedjeljom i blagdanom prije sv. Mise.

Nedjelja 3. IV. IV. KORIZMENA, Sredoposna KRIŽNI PUT u 18,30 sati
Ponedjeljak: 4. IV: Izidor, Strhimir - Kateheza za odrasle u 19,45 h
Utorak 5. IV. Vinko Ferrer, Vedran - 4. od 13. utoraka sv. Anti - molitva. - Kateheza za mlade u 20 sati
Srijeda 6. IV. Celestin, Rajko
Četvrtak 7. IV. Ivan de la Salle, Rufin
Petak 8. IV. Dionizije, Valter KRIŽNI PUT u 18,30 sati
Subota 9. IV Marija Kleofina
Nedjelja 10. IV. V KORIZMENA, Gluha KRIŽNI PUT u 18,30 sati
Iiduće NEDJELJE SU MISE u 8,30 u 10 i u 19 sati
Svaki dan je misa u 7 i 19 sati
Služba časova (časoslov): svagdanom u sv. misi,
nedjeljom i svetkovinama Večernja u 18,30 sati.
Prve nedjelje u mjesecu sastanak s FSR-om sat vremena prije večernje mise
Euharistijsko klanjanje: u petak poslije Mise
Krunicu molimo svaki dan u 18,30 sati.

OBNOVA PODA U CRKVI SV. FRANE
3. travnja 2011. Postavljena je i druga stepenice u Svetištu. Ovog tjedna predviđeno je polaganje kamena. U Svetištu i lađi crkve postavljene su cijevi za podno grijanje.
Radovi za sada idu i trajati će sve do Uskrsa. Kroz ovo vrijeme misa će biti u jutarnjim satima u kapelici sv. Ante, a večernja i mise nedjeljom u samostanskoj blagovaonici, koju grijemo.
Ovoga tjedna smo primili 300 KN. Hvala. Svaki Vaš dar je dobrodošao i unaprijed Vam zahvaljujemo.
Za sve koji žele uplatiti novac na žiro račun mogu preuzeti uplatnicu u sakristiji.
Vi možete svoje priloge uplatiti za grijanje u sakristiji ili preko žiro računa:
Samostan sv. Frane u Zadru Hypo Alpe-Adria Bank d. d., Zagreb:
2500009-1101027824 s naznakom da je to za crkvu i samostan
sv. Frane u Zadru.

Posebno preporučamo pogledajte nedjeljna i blagdanska čitanja u PPT i PPS prezentacijama.
www.svetifrane.org (stranica našeg samostana sv. Frane u Zadru)
www.mali-brat.com (stranica naših mladih sv. Frane Zadar)
www.ofm-sv-jeronim.hr (stranica naše Provincije sv. Jeronima Zadar)
www.svetinikola.hr (stranica župe sv. Nikole Tavelića u Rijeci)